 










Приложение № 1
О Т Ч Е Т

за изпълнение на Спортния календар 
на Община Крумовград за 2024 година

Съгласно Закона за физическото възпитание и спорта /Обн. ДВ. бр. 86 от 18 октомври 2018 г., изм. и доп. ДВ. бр.81 от 24 септември 2024г./ общинската политика в областта на физическата активност, физическото възпитание, спорта и спортно-туристическата дейност се осъществява чрез финансово подпомагане развитието на физическата активност, физическото възпитание, спорта и спортно-туристическата дейност в съответствие с националната програма.


Планирането и реализирането на Спортния календар на Община Крумовград е обвързано със социално-икономическата и културна политика на общината. За пълноценното и рационално функциониране на системата за физическо възпитание и спорт са необходими съответните финансови, материално-технически и демографски условия.


Община Крумовград прилага активна дейност за подобряване на условията за физическа активност и спорт на територията на общината следвайки някои основни приоритети:

•  
Осигуряване на необходимите средства за реализиране на спортни мероприятия от общинския бюджет;

•
Стопанисване и рационално използване на материалната спортна
база от всички граждани (Спортен комплекс – Градски стадион Крумовград, спортни и детски площадки);


•  Провеждане и организиране на спортни мероприятия за
внедряване на здравословен начин на живот и физическа активност на децата и младежите;


•  
Финансово подпомагане спортните клубове за провеждане на тренировъчна и състезателна дейност, на спортните отбори към училища и ЦПЛР-ОДК гр. Крумовград, както и други форми за физическа активност – събори, празници, туристически походи, образователни екскурзии и др.

През годината бяха реализирани дейности за изграждане и обновяване на терени и площадки за спортни дейности с цел подобряване на условията за спорт за всички:


-
Подновена е изкуствената настилка и оградната мрежа на мини футболно игрище в Спортна база – Крумовград;


-
Подновени настилки и част от съоръженията в детските площадки в Градски парк Крумовград;

-
Рехабилитация на асфалтови настилки и част от спортни площадки на ОУ с. Странджево и ДОУ с. Егрек;

-
 Подмяна на метални огради и мрежи на футболни врати на спортната площадка в с. Вранско;


-
Подравняване на мини футболно игрище в с. Орех;


-
Изграден физкултурен салон в детска градина в с. Подрумче и детски площадки, прилежащи  към детската градина;


-
Благоустрояване и проектиране на спортна площадка в с. Токачка;


-
Проектиране на комбинирано спортно игрище в с. Сливарка.

1. Физическо възпитание и спорт в учебни заведения

Съгласно ПМС № 46 от 19 март 2020 година на МС за определяне на минимални диференцирани размери на паричните средства за физическа активност, физическо възпитание, спорт и спортно-туристическа дейност на деца и учащи в институции в системата на предучилищното и училищното образование се определят минимални диференцирани размери на паричните средства за физическа активност, физическо възпитание, спорт и спортно-туристическа дейност за:

 децата в общинските детски градини и в подготвителните групи към училища - 5 лв. на дете за бюджетна година.
учениците в общинските училища в дневна и комбинирана форма на обучение - 10 лв. на ученик за бюджетна година.
Средствата се определят на база брой деца и ученици. Броят на децата и учениците се определя въз основа на данните в Националната електронна информационна система за предучилищно и училищно образование на Министерството на образованието и науката към началото на втория учебен срок за съответната учебна година. Необходимите парични средства се осигуряват ежегодно със Закона за държавния бюджет и се разходват за физическа активност, физическо възпитание, спорт, спортно-туристическа дейност, в т. ч. учебно-тренировъчна дейност, спортно-състезателна дейност и материално-техническо осигуряване. Финансовите средства за физическа активност, физическо възпитание, спорт и спортно-туристическа дейност се предоставят по одобрени проекти. Всеки проект съдържа цели, дейности и обхват и финансов план. Проектите се изготвят и представят в срок до 31 март на съответната година за общинските детски градини и училища от директора на детската градина и училището, съгласуван от финансиращия орган и одобрен от началника на съответното РУО.

1.1. Физическо възпитание и спорт в детски градини
 
Една от най-важните предпоставки за развитие на физическото възпитание и спорта е внедряването на активен двигателен режим при децата още в ранна детска възраст в детските градини. Физическата активност на децата в детските градини в община Крумовград се реализира чрез спортно - подготвителни упражнения като форми на физическото възпитание, застъпени в учебните програми и в организирани общински спортни празници и мероприятия. 

 Около 250 деца на възраст до 6 години от ДГ „Митко Палаузов“ гр. Крумовград имат възможност редовно да посещават часове по плуване в единствената в област Кърджали детска градина с плувен басейн. С огромно удоволствие децата го посещават, Учителите провеждат физически и закалителни упражнения, а децата преодоляват страха от водата. 
Децата от детските градини участваха и в различни спортни мероприятия организирани от общината по случай Международния ден на спорта и Деня на детето. 

1.2. Физическо възпитание и спорт в училища
Съгласно ПМС № 46 от 19 март 2020 година на МС за определяне на минимални диференцирани размери на паричните средства за физическа активност, физическо възпитание, спорт и спортно-туристическа дейност на деца и учащи в институции в системата на предучилищното и училищното образование се определят минимални диференцирани размери на паричните средства за физическа активност, физическо възпитание, спорт и спортно-туристическа дейност за: учениците в общинските училища в дневна и комбинирана форма на обучение - 10 лв. на ученик за бюджетна година. Средствата се разходват за физическа активност, физическо възпитание, спорт, спортно-туристическа дейност, в т. ч. учебно-тренировъчна дейност, спортно-състезателна дейност и материално-техническо осигуряване.
Ежегодно училищата получават средства за занимания по интересите, като директорите изготвят до 10 октомври програма за занимания по интереси за съответната учебна година. В програмата могат да се включат спортни дейности и състезания за популяризиране на индивидуалните и/или груповите постижения и способностите на учениците и техните резултати.

СУ „Васил Левски“ гр. Крумовград, ОУ „Христо Ботев“ с. Гулийка, ОУ „Никола Вапцаров“ с. Подрумче, ОУ „Св. Св. Кирил и Методий“ с. Странджево и ОУ „Васил Левски“ с. Луличка работят по Националната програма „Заедно в изкуствата и в спорта“, Модул „Спорт“. Заниманията със спорт изграждат качества като воля, упоритост, постоянство, отговорност, самочувствие, дисциплинираност, екипност. Физическата активност оказва силно положително въздействие и върху психичното здраве на подрастващите и на самоконтрола.   Целите по Националната програма са: осигуряване на условия за работа на учениците чрез екипно взаимодействие при участието и изявата им в колективни спортове; развитие на спортните способности на учениците и изграждане на умения за здравословен начин на живот; насърчаване на работата в екип и подобряване на социалните взаимодействия на учениците, в това число и с ученици със специални образователни потребности и изграждане на умения за отговорно и дисциплинирано поведение и за самоконтрол. 

Учителите/треньорите на отборите организират и осъществяват участието на отборите във вътрешноучилищни и/или междуучилищни състезания в рамките на областта. Също така провеждат игри, включващи различни елементи от вида спорт и в зависимост от възрастовата група, както и организират посещения на състезания и събития по избрания вид спорт и спортни събития в рамките на областта. 

По „Програма за изграждане на нови и основен ремонт на съществуващи спортни площадки“ в ОУ „Христо Ботев“ с. Гулийка тече ремонт на съществуващата спортна площадка. Община Крумовград осигури средства за одобряване на инвестиционен проект на предвидената за ремонт спортна площадка. Целта на програмата е подобряване на условията за провеждане на учебните часове по физическо възпитание на открито за пълноценно упражняване на спортните дейности в училищата като предпоставка за разширяване на обхвата и оптимизиране на двигателния режим на учениците.

Спортни състезания по програма на МОН, областни и зонални ученически игри и други дейности се планират ежегодно в спортния календар на Община Крумовград като се осигурява и финансиране.
 В областен кръг на ученически игри по баскетбол участваха отбори от СУ „Васил Левски“ гр. Крумовград и бяха класирани, както следва:

-  Възрастова група V - VII клас - III - то място.


-  Възрастова група VIII - X клас - III - то място.


-  Възрастова група XI - XII клас - II - ро място.
· Участие в областен кръг на ученически игри по волейбол на отбори от СУ „Васил Левски“ гр. Крумовград:

-  Възрастова група V - VII клас /момчета/. Класирани на  III - то място.


-  Възрастова група VIII - X клас. Класирани на  III - то място.

· Участие в областен кръг на ученически игри по футбол на отбори от СУ „Васил Левски“ гр. Крумовград:

-  Възрастова група VIII - X клас /момчета/. Класирани на II - ро място.
· Участие в областен кръг на ученическите игри по шахмат на отбори от СУ „Васил Левски“ гр. Крумовград:
-
Възрастова група V – VII клас. Класирани на I – во място.

- Възрастова група VIII - X клас. Класирани на I - во място.
· Участие в зонални състезания по шахмат:


- Възрастова група V - VII клас. Класирани на II - ро място.


- Възрастова група VIII-X клас. Класирани на III - то място.

1.3. Физическо възпитание и спорт в ЦПЛР – ОДК

ЦПЛР-ОДК гр. Крумовград участваха във всички мероприятия по Спортния календар на община Крумовград, в организирани местни конкурси, състезания и походи.
Спортни занимания по случай пролетната ваканция се организират и провеждат от групите към ЦПЛР-ОДК, с цел оползотворяване свободното време на децата и учениците и насърчаването им за спортуване и физическа активност. Еко-поход до „Водопад на сътворението“, състезания с велосипеди, тенис на маса и др. са част от дейностите заложени в спортните прояви на Общински детски комплекс.
Групата по шах участва в първенствата на ученическите игри във възрастова група V-VII клас и VIII-X клас. Учениците се  класираха на I-во място на областните ученически игри и в двете категории. Отборът ни представи областта в националния кръг на ученическите игри като зае второ и трето място в двете възрастови групи.

2. Спортно-туристическа дейност

Туристическият отряд „Димитър Петков“ към Средно училище  „Васил Левски“, гр. Крумовград взе участие в 76-тия Национален туристически поход „По пътя на Ботевата чета“. Отрядът е награден за постигнатото II-ро място в категория „Дисциплина“. 
3. Спортни мероприятия организирани от Община Крумовград

Общинският кръг на ученическите състезания „Защита при бедствия, пожари и извънредни ситуации“ се провежда ежегодно през м. април с участие на училищните отбори от общината. Средствата необходими за провеждане на състезанията се осигуряват по спортния календар на общината.

През месец май се проведе ежегодният детски футболен турнир на малки врати „Купата на Крумовград“ между училища във възрастови групи I – IV клас, V-VII клас и VIII-X клас. В турнира взеха участие 10 училищни отбора от общинските училища. Турнирът превърнал се в традиция, събра на градски стадион 120 ученици от училищата. Отборите на СУ „Васил Левски“ гр. Крумовград спечелиха златните медали във всички възрастови категории.

За отбелязване на седмицата на спорта през м. май бяха организирани спортни дейности за деца и юноши. Приятелска футболна среща между отборите на СУ „Васил Левски“ гр. Крумовград и ПГЕЕ „Капитан Петко Войвода“ гр. Кърджали, възрастова група VIII-XII клас беше организирана от общината. Срещата се проведе без състезателен характер като събра 30 младежи в градския стадион в името на приятелството. Общинското ръководство награди отборите с грамота за участие и индивидуални награди за всеки един състезател.

На 17 май – Ден на българския спорт, се проведе празник на спорта под мотото „Спортист на градината“ в детска градина „Митко Палаузов“ гр. Крумовград с игри „Бързи, смели и сръчни“. Спортните игри се изиграха между децата от подготвителните групи на детската градина. Всички деца бяха наградени с индивидуални медали и грамоти за участие в седмицата на спорта.

През м. юли футболният отбор „Ла фурия“ представи общината на футболния турнир за мини футбол „Лига България“. Участието им беше финансирано от общинския бюджет по спортния календар. 

Летните спортни игри за деца и юноши, организирани по Спортен календар на общината стартираха месец юли.  Плувното лято стартира на 15 юли с участието на 60 деца на възраст от 10-12 години, разпределени в три групи. Заниманията по плуване продължиха до края на м. август.

Организирани бяха тренировките по волейбол. Групите се сформираха с предварително записване. Изявилите желание да тренират 25 деца и юноши, участваха в тренировките по график до края на м. август. За мотивацията на участниците община Крумовград покани Красимир Георгиев, бивш национал по волейбол и настоящ играч на ВК „Нефтохимик 2010“ гр. Бургас като гост на тренировките по волейбол. Играчът, роден в Крумовград изненада с появата си децата, трениращи в отбора сформиран по Спортен календар на общината за занимания през лятната ваканция.


Голям интерес имаше към организираните тренировките по футбол за децата на възраст 5-6-7 годишни. В тренировките участваха  около 30 деца.


Национално шахматно турне „Асеневци“ гостува през месец юли в Крумовград като част от програмата на „Среща на крумовградчани от близо и далеч“. Крумовград беше включен в III-то национално турне на клуба. Проведе се шахматна програма за деца и възрастни на площада като част от програмата на празника на града.

През м. август и м. септември се проведоха селищните празници по населени места в общината. В с. Голяма Чинка се проведе турнир по шахмат за любители на играта. Футболен турнир се проведе в с. Странджево. В програмата на селищен празник с. Токачка бяха организирани: турнир по борба и шахматен турнир.

В първата седмица на октомври се проведоха традиционните футболни срещи между любителските футболни отбори в общината от турнира по футбол на малки врати „Купата на Крумовград“. В турнира организиран по повод Деня на община Крумовград - 6 октомври и традиционния есенен панаир „Сеид баба“ участваха 6 отбора. На 5ти октомври се изиграха финалните срещи като най-добри в играта се утвърдиха футболистите на отбор „Изток“, втори в класирането са отбора на „МФК Запад“, а третото място беше присъдено на отбора на „Марибор“.

Четвъртото издание на състезанието по ултрабягане „Надбягване в Източни Родопи“ по маркиран туристически и еко-маршрут се проведе през м. октомври. Потвърдилите участие бяха около 200 участници от различни държави. Състезателите имаха възможността да се включат в няколко трасета, които преминават през природни забележителности като Ковил и природните феномени на Шейтан дере.

През м. ноември се проведе общинския етап на ученическите игри по футбол във всички възрастови категории. Ученическите игри се организират по Държавен календар за извънкласни и извънучилищни дейности и Национален спортен календар на Министерство на образованието и науката за учебната година. Общинският етап по футбол се проведе в Градския стадион с участието на 9 отбора от 6 училища във възрастова категория V-VII клас, VIII-X клас и XI-XII клас. Средно училище „Васил Левски“ гр. Крумовград се класира за областен кръг и в трите възрастови категории и ще представя Крумовград в областния кръг на ученическите игри през 2025 година.

През м. декември се проведе общинския етап на ученическите игри по волейбол - възрастова група VIII-X клас - момчета. Спортните срещи се проведоха между отборите на СУ „Васил Левски“ гр. Крумовград и ПГ по транспорт „Христо Смирненски“ гр. Крумовград. За областния кръг се класира отбора на СУ „Васил Левски“ гр. Крумовград.

Разходите за спорт за всички по Спортния календар за 2024 година са в размер на 53 880 лева от утвърдените с решение на Общински съвет Крумовград – 57 000 лева за дейности за всички. 
Изготвил: ......./П/............/Ф. Расим/ 







Съгласували: 1 …/П/…… /К. Тюрдиева/

